Koronavirus: Tekort na maskers van rakke vlieg | Netwerk24
Koronavirus: Tekort na maskers van rakke vlieg
29 Januarie 2020 15:11
Winkelrakke is leeg van Kalifornië tot Beijing, selfs al is dit onseker of die maskers wel doeltreffend is om die virus te keer.
Op die webwinkels van Amazon en Alibaba het baie winkels wat gesigsmaskers bemark het as “teen-virus-maskers” se voorraad Woensdag opgeraak.
Terselfdertyd het mense ure lank in rye gestaan voor winkels en apteke om hul hande op die krimpende voorraad te kry.
In San Francisco en Orlando in Amerika het verbruikers gesê hulle kan nie chirurgiese maskers kry by die winkels waar hulle dit gewoonlik koop nie.
Chinese wat in die buiteland woon, koop ook maskers om terug te stuur na hul familielede of dit te herverkoop.
Veral die N95-masker van 3M is gewild.
Gesigmaskers raak skaars noudat die koronavirus so wyd versprei. Foto: Getty Images
Na verwagting gaan die vraag na die maskers toeneem, selfs al is medici onseker of dit doeltreffend is om die siekte te bekamp.
Meer as 6 000 mense is nou reeds met die nuwe koronavirus besmet. Dit is meer as die nagenoeg 5 327 gevalle wat 17 jaar gelede in China aangemeld is met die uitbreking van ernstige akute respiratoriese sindroom (Ears).
“Ek hardloop nou al dae lank rond om maskers te koop,” het Liu Yan, wat in Tokio werk, aan Bloomberg gesê. Sy het uiteindelik 2 000 maskers gekoop om terug te stuur na China.
“Goeie higiëne, insluitend om jou hande gereeld te was met ’n alkohol-gegronde ontsmettingsmiddel, kan dalk meer doeltreffend wees as gesigsmaskers,” sê Peter Collignon, ’n mikrobioloog en kundige oor aansteeklike siektes van die Canberra-hospitaal in Australië.
Die Chinese regering het begin toeslaan op winkels wat vervalste maskers verkoop of hul pryse aanlyn verhoog.
Meer as 80 winkels op die aanlyn platform Taobao, wat deur Alibaba bestuur word, het na bewering vervalste 3M- en N95-gesigsmaskers verkoop, het China se staatsmedia Maandag berig.
Alibaba sê hy het winkels wat vals inligting in advertensies gegee het of pryse opgeblaas het van sy platform af verwyder. Alibaba sê 80 miljoen gesigsmaskers is binne twee dae op Taobao verkoop.
In Hongkong beperk sekere kettingwinkels nou hul verkope.
Die handelaar Watsons sê op sy Facebook-blad ’n beperkte voorraad word Donderdag ontvang en hy gaan verkope tot 50 per persoon beperk.
Die maatskappy 3M sê hy gaan sy produksie verhoog en werk saam met sy verspreiders om seker te maak daar is genoeg voorraad beskikbaar om in die behoeftes te voldoen.
Ander fabrieke wat dié maskers vervaardig, gaan ook produksie verhoog.
Fabrieke wat gesigsmaskers aan Unicharm van Japan verskaf, werk sedert 17 Januarie onverpoos nadat bestellings tienvoudig toegeneem het, sê Hitosji Watanabe, woordvoerder van Unicharm. – Bloomberg
Meer oor: Ekonomie | Koronavirus | Toerisme
Virus: SA ambassade in China ‘wanfunksioneel’